Predkladacia správa

	Predkladaný materiál o systéme financovania Projektu KIA/Hyundai v roku 2004 nadväzuje na uznesenie vlády SR č. 213 zo 4. marca 2004 a č. 355 z 21. 4. 2004.  Predchádzajúcimi uzneseniami vláda schválila Investičné zmluvy so spoločnosťami KIA Motors Co. a Hyundai Mobis a zobrala na vedomie, že finančné krytie je zabezpečené viazaním výdavkov kapitoly  Štátny dlh v rozsahu 1,6 mld Sk.

	Z podpísaných zmlúv s oboma kórejskými spoločnosťami vyplýva model financovania, ktorý je založený na kombinácii návratného a dotačného systému, pričom proces tohto spôsobu financovania prebieha súbežne.

	Vychádzajúc z ustanovenia § 6 ods. 2 v súbehu s ods. 5 písm. c) zákona o rozpočtových pravidlách je možné návratnú finančnú výpomoc poskytnúť zo štátneho rozpočtu aj na projekty schválené vládou SR.

	Projekt KIA/Hyundai bude v čase výkupu pozemkov a ich úpravy do odovzdania spoločností Govinvest I a II investorom financovaný z návratnej finančnej výpomoci a súbežne aktivity zahrnuté v Projekte ako „iná podpora štátu“ z dotácií poskytnutých mestu Žilina.

	Po ukončení výkupu pozemkov a terénnych úprav, pred odkúpením spoločností Govinvest I a Govinvest II, poskytne MH SR dotácie kórejským spoločnostiam ako štátnu pomoc na odkúpenie oboch GOV-ov od mesta Žilina. Z týchto prostriedkov vráti mesto do štátneho rozpočtu poskytnutú návratnú finančnú výpomoc ešte v tomto rozpočtovom roku.

	Tento model financovania nemá vplyv na schválený schodok štátneho rozpočtu na rok 2004 ani na podiele schodku verejných rozpočtov na HDP.

	Postup a model bol prerokovaný a odsúhlasený MF SR.